open-index/open-wikipedia-markdown huggingface dataset:
Night Out

**Nightout** on yhdysvaltalaisen laulaja Ellen Foleyn ensimmäinen sooloalbumi. Se on ilmestynyt vuonna 1979 Epic Recordsin kustantamana. Osallisena on myös Cleveland International Records, joka on osa yhtiötä The Cleveland Entertainment Company.

Tuottajat ovat Ian Hunter ja Mick Ronson.

Albumin tunnetuimpia kappaleita on alun perin Timi Yuron R&B-hitti "What's a Matter Baby", jonka suomeksi on levyttänyt Vicky ja Menneisyyden Vangit nimellä "Mikä sun on, baby" vuonna 1993.

Euroopan markkinoille LP-levyjä on valmistettu Hollannissa.

Albumi on omistettu Virginialle ja Popovichille.

## Kappaleet

; Sivu 1

1. We Belong to the Night (E. Foley – F. Goodman) – 5:18
: Burning River Music / Sip-N-Sol Songs
2. What's a Matter Baby (C. Otis – J. Byers) – 3:37
: Times Square Music Publications Co. / Eden Music Corp.
3. Stupid Girl (M. Jagger – K. Richard) – 4:06
: ABKCO Music, Inc.
4. Night Out (P. Rambow) – 
: Chrysalis Music Ltd. / Red Admiral Music, Inc.

; Sivu 2

1. Thunder and Rain (G. Parker) – 3:02
: Intersong Music
2. Sad Song (M. Middler – P. Mason) – 3:30
: April Music, Inc. / Heath Levy Music / WB Music Corp.
3. Young Lust (P. Rambow) – 5:27
: Chrysalis Music Ltd. / Red Admiral Music, Inc.
4. Hideaway (F. Goodman) – 3:42
: Burning River Music / Sophia Songs Music
5. Don't Let Go (I. Hunter) – 3:56
: April Music, Inc. / Ian Hunter, Inc.

Mick Ronson ja Ian Hunter ovat sovittaneet kappaleet. Ronson on lisäksi tehnyt jousisovitukset.

## Muusikot

* Ellen Foley – laulu
* Mick Ronson – soolokitarat, kosketinsoittimet, taustalaulu, lyömäsoittimet
* Ian Hunter – kosketinsoittimet, kitarat, lyömäsoittimet
* Tom Mandel – kosketinsoittimet
* Hilly Michaels – rummut
* Martin Briley – basso
* Kerryn Tolhurst – slidekitara
* Rory Dodd – taustalaulu

Rory Dodd esiintyy levyllä Meat Loaf Enterprises, Inc:n suosiollisella luvalla.

## Tuotantotiedot

* Tuottajat: Ian Hunter ja Mick Ronson
* Äänitys: Mediasound, New York; Harvey Goldberg apunaan Phil Shrago
* Masterointi: Masterdisk, New York; Bob Ludwig
* Miksaus: Power Station, NYC; Bob Clearmountain
* Design: Gene Grief
* Valokuvaus: Benno Friedman

## Arvioita

Albumi on arvosteltu Soundi-lehdessä. Sen mukaan tuottajat ovat luoneet albumille Phil Spectorin mukaisen äänivallin, joka on välillä niin massiivinen, että Foleyn persoonallisuus ei pääse tarpeeksi esille. Levyn avauskappaleita arvioija pitää vaikuttavina. Sen sijaan Graham Parkerin kappaleessa "Thunder and Rain" ja The Rolling Stonesin kappaleessa "Stupid Girl" sovitusmalli ei toimi. Philip Rambow'n tekemien kappaleiden "Young Lust" ja "Night Out" sovituksia on niin ikään paisuteltu verrattuna alkuperäisiin. Foleyn ääntä pidetään miellyttävänä ja popmusiikkiin sopivana, mutta ei erityisen persoonallisena. 

## Lähteet

* Ellen Foley LP *Nightout* (Epic EPC 83718) 1979

; Viitteet
Dioïlan piiri

**Dioïlan piiri** () on paikallishallintoalue Malin Koulikoron alueella. Sen pinta-ala on 12&nbsp;794 neliökilometriä. Asukkaita on 488&nbsp;900 henkeä (vuonna 2009).

Dioïlan piiri rajoittuu lännessä Koulikoron alueen Katin ja Koulikoron, pohjoisessa Ségoun alueen Barouélin ja Blan, idässä Sikasson alueen Koutialan ja Sikasson sekä etelässä Bougounin piireihin. Se on pinnanmuodostukseltaan lähinnä alankoa ja ylänköä. Luonnonalueita ovat Banico, Dièdougou, Dolondougou, Guéniéka ja N’Tlondougou. Seudulla virtaavat Bani ja sen alkujoet Bagoé ja Baoulé.

Seutu kuuluu Sudanin ilmastovyöhykkeeseen. Vuotuinen sademäärä on 700–1000 millimetriä. Kuiva aika kestää maaliskuusta kesäkuuhun, sadekausi kesäkuusta lokakuuhun ja viileä kausi marraskuusta helmikuuhun. Viileän kauden lopussa puhaltaa harmattan-tuuli.

Piiriin kuuluu 23 maalaiskuntaa: Banco, Benkadi, Binko, Dégnékoro, Diébé, Diédougou, Diouman, Dolendougou, Guégnéka, Jékafo, Kaladougou, Kémékafo, Kéréla, Kilidougou, Massigui, N’Dlondougou, N’Garadougou, N’Golobougou, Nangola, Niantjila, Ténindougou, Wacoro, Zan Coulibaly. Hallinnollinen keskus on Kaladougoun kuntaan kuuluva Dioïla. Asukkaat ovat etupäässä bambaroita, fulbeja ja djulia. Vallitseva uskonto on islam, jonka rinnalla elää perinteisiä uskomuksia. Lisäksi on jonkin verran kristittyjä.

Seudun pääelinkeinot ovat maanviljely ja karjanhoito. Tärkeimmät viljelykasvit ovat vilja, puuvilla ja vihannekset. Lisäksi harjoitetaan kalastusta, käsityöammatteja ja kaupankäyntiä. Massiguissa, Fanassa ja Belecossa pidetään tärkeät karjamarkkinat. Dioïlassa ja Fanassa on CMDT:n puuvillan käsittelylaitokset. Piiriin saapuu paljon siirtotyöläisiä muualta maasta, ja toisaalta paikallinen nuoriso käy kausitöissä Bamakossa, Niorossa ja Norsunluurannikolla.

## Lähteet
Ellen Foley

**Ellen Foley** (s. 5. kesäkuuta 1951 St. Louis, Missouri) on yhdysvaltalainen laulaja. Ennen soolouraa hän muun muassa työskenteli musiikkiteatterin parissa ja oli mukana Meat Loafin vuoden 1977 albumilla *[[Bat out of Hell]]*.

Hänen esikoisalbuminsa *[[Nightout]]* ilmestyi vuonna 1979 Epic-levymerkillä Ian Hunterin ja Mick Ronsonin tuottamana. Samana vuonna hän oli taustalaulajana Blue Öyster Cultin albumilla *[[Mirrors (Blue Öyster Cultin albumi)|Mirrors]]* sekä laulajana Milos Formanin ohjaamassa elokuvassa *[[Hair (elokuva)|Hair]]*.

Vuonna 1980 hän esiintyi The Clash -yhtyeen albumilla *[[Sandinista!]]* laulaen Mick Jonesin kanssa kappaleella ”Hitsville UK”. Samana vuonna hän oli taustalaulajana Iron City Houserockers -yhtyeen kappaleella "Junior's Bar", joka löytyy yhtyeen albumilta *Have a Good Time But... Get out Alive*.

Vuonna 1981 ilmestyi albumi *Spirit of St. Louis* (Epic / Cleveland International NJE 36984), jonka tuotti Foleyn poikaystävä, The Clashin Mick Jones. Mukana olivat muutkin Clash-miehet, Ian Duryn Blockheads-yhtyeen jäsenet Mick Gallagher, Davey Payne ja Norman Watt-Roy sekä Clashin kolmoisalbumille *Sandinista!* osallistunut Tymon Dogg. Viimeksi mainittu sekä Joe Strummer ja Mick Jones ovat tehneet albumille kappaleita. Albumia on luonnehdittu viihteelliseksi.

Vuonna 1987 Ellen Foley näytteli Adrian Lynen ohjaamassa elokuvassa *[[Vaarallinen suhde]]*. 

## Lähteet
* 

### Viitteet
Makuuvaunu

**Makuuvaunu** on yöjunissa käytettävä rautatieliikenteen vaunutyyppi, jossa matkustajien on mahdollista nukkua pitkien matkojen aikana. Makuuvaunuissa on yleensä hytit, joista löytyy ainakin sängyt mutta useimmiten myös muuta kalustusta, kuten lavuaarit.

Suomen yöjunissa liikennöidään nykyään pääsääntöisesti kaksikerroksisilla Edm-makuuvaunuilla. Käytössä on myös vanhempia, sinisiin vaunuihin kuuluvia CEmt-mallisia yksikerroksisia makuuvaunuja. Makuuvaunuja käytetään Suomessa pääasiassa Helsingistä Kolariin, Rovaniemelle ja Kemijärvelle menevissä junissa.

## Aiheesta muualla
Vladimir Vukicevic

**Vladimir Vukicevic** (s. 6. toukokuuta 1991) on norjalainen aitajuoksija. Myös hänen siskonsa Christina Vukicevic on aitajuoksija.

Alle 20-vuotiaiden MM-kilpailuissa 2008 Vukicevic jäi alkueriin ajalla 14,59. Alle 20-vuotiaiden MM-kilpailuissa 2010 hän juoksi ajalla 13,59 hopealle. Helsingin EM-kilpailuissa 2012 Vukicevic pääsi välieriin juostuaan oman ennätyksensä 13,65 s. Hän karsiutui EM-kilpailujen alkuerissä Zürichissä 2014 sekä välierissä Amsterdamissa 2016 (tuolloisella Norjan ennätysajalla 13,54), Berliinissä 2018 ja Münchenissä 2022. Sisäradoilla hän karsiutui 60 metrin aitajuoksussa EM-kilpailujen välierissä Göteborgissa 2013 Norjan ennätysajalla 7,69 ja Toruńissa 2021 sekä MM-kilpailuissa alkuerissä Birminghamissa 2018.

Vukicevic juoksi nykyisen ennätyksensä ja Norjan ennätyksen 13,42 La Chaux-de-Fonds'ssa elokuussa 2021.

## Lähteet
Jaakko Hirvonen

**Jaakko Hirvonen** (s. 17. huhtikuuta 1981) on suomalainen entinen pesäpalloilija joka edusti kasvattajaseuraansa Joensuun Mailaa, Puijon Pesistä ja Seinäjoen Maila-Jusseja. Hän lopetti uransa vuoden 2011 jälkeen. Hirvonen pelasi 175 Superpesiksen runkosarjan ottelua. Näissä otteluissa hän löi yhden kunnarin ja 19 tavallista juoksua, toi 45 juoksua ja keräsi 372 kärkilyöntipstettä. Hirvonen pelasi 12 Superpesiksen ylemmän loppusarjan ottelua. Näissä otteluissa hän löi yhden kunnarin ja kolme tavallista juoksua, toi viisi juoksua ja keräsi 29 kärkilyöntipistettä. Hirvonen pelasi 30 Superpesiksen alemman loppusarjan ottelua. Näissä otteluissa hän löi kaksi tavallista juoksua, toi 14 juoksua ja keräsi 88 kärkilyöntipistettä.

## Lähteet

* http://www.iltasanomat.fi/pesapallo/art-1288334979733.html
Banamban piiri

**Banamban piiri** () on paikallishallintoalue Malin Koulikoron alueella. Sen pinta-ala on 7&nbsp;500 neliökilometriä. Piirissä on 190&nbsp;200 asukasta.

Banamban piiri rajoittuu pohjoisessa Naran, idässä Ségoun, etelässä Koulikoron ja lännessä Kolokanin piireihin. Seutu kuuluu Sahelin ja Sudanin siirtymäalueeseen.

Piiriin kuuluu yhdeksän maalaiskuntaa: Banamba, Benkadi, Boron, Duguwolowula, Kiban, Madina Sacko, Sébété, Toubacoro ja Toukoroba. Asukkaat ovat etupäässä bambaroita, soninkeja, mandinkoja ja fulbeja.

Banamban kautta kulkee Koulikoron ja Naran välinen maantie. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, maissi, durra, maapähkinä, fonio, seesami, lehmänpapu sekä vihannekset. Kotieläimiä ovat naudat, lampaat ja siipikarja. Lisäksi harjoitetaan kaupankäyntiä ja vähäisessä määrin kalastusta. Teollisuutta edustaa Duguwolowilan nykyaikainen leipomo.

## Lähteet
Ekomatkailu

**Ekomatkailu** eli **ekoturismi** on kestävän kehityksen mukaisesti tapahtuvaa matkailua luonnossa, jossa matkailijalle annetaan samalla ympäristökasvatusta. Ekomatkailussa luonto itsessään on matkailun keskiössä. Matkailija kohtaa ja kokee luonnon sen omilla ehdoilla, luonnon ominaispiirteet eivät saa muuttua oleellisesti erilaisiksi kuin ne olivat ennen matkaa. Ekoturisti käyttää lähipalveluja, matkailee pienissä ryhmissä, ilman moottoriajoneuvoja ja paikallisin oppain. Näin hän tukee kestävän kehityksen ajattelua, jolla voidaan pyrkiä turvaamaan myös tuleville sukupolville mahdollisuus nauttia puhtaista vesistä ja ympäristöstä.

Ekomatkailu on yksi nopeiten kasvavista matkailun haaroista. Ekomatkailu on kestävän matkailun alalaji; mitä tahansa matkailua voidaan tehdä kestävästi, mutta ekomatkailun tulee kestävän toimintaperiaatteen lisäksi tapahtua luonnossa ja sisältää ympäristökasvatusta. Suomessa ekomatkailu on jäänyt erittäin vähäiseksi .

## Osat
Ekomatkailu koostuu kolmesta elementistä:
***Luonto**: Ekomatkailussa luonnossa liikkuminen tai jonkin luontokohteen observointi, esimerkiksi lintujen bongaus, on matkan pääasiallinen syy. 

***Ympäristökasvatuksellisuus**: Ympäristökasvatuksellisuus ekomatkailussa tarkoittaa, että matkailija saa opetusta kohteen luonto- ja kulttuurinähtävyyksistä sekä kestävästä kehityksen mukaisesta toiminnasta. Opetus voi tapahtua monessa muodossa, opastauluina, opastettuina kierroksina tai kursseina.

***Kestävä kehitys**: Ekomatkailun tulee tapahtua kestävän kehityksen periaatteita noudattaen: matkailun tulee olla taloudellisesti kannattavaa, tuhoamatta ympäristöä ja paikalliskulttuureita 

## Arvostelua
Arvostelun mukaan ekoturismi on luontoa säästävää harvoissa tapauksissa. Luontoa kuluttamaton ratkaisu olisi olla matkustamatta. 

## Katso myös
* Luontomatkailu
* Ympäristökasvatus
* Ympäristöekologia
* Ekologinen jalanjälki

## Lähteet
*
### Viitteet

## Aiheesta muualla
Kismet (tietokoneohjelma)

**Kismet** on snifferi, joka soveltuu WEP-suojauksen murtamiseen. Toiminta perustuu siihen, että ohjelma kaappaa IP-paketteja ja voi näin saada WEP-suojauksen avaimen selville. Ohjelma ilmoittaa epäonnistuneesta hyökkäyksestä esimerkiksi ”*attack failed*”. Jos hyökkäys onnistuu se ilmoittaa esimerkiksi ”key found:(87:97:67:43:)”. Avainta kysyttäessä se on ilman kaksoispisteitä: 87976743. WEP- ja WPA-suojauksen voi murtaa myös aircrack-ng:llä.

Kismet on GPL-lisensoitu vapaa ohjelmisto. Ohjelmasta on versiot Linux-, FreeBSD-, NetBSD-, OpenBSD- sekä OS X-tietokoneille. Myös Windowsille on rajattu oma versionsa.

## Lähteet

## Aiheesta muualla
*Kismetin kotisivut
Pasi Heikkilä

**Pasi Heikkilä** (s. 31. toukokuuta 1965) on suomalainen moukarinheittäjä. Hän edusti Tampereen Pyrintöä ja hänen valmentajanaan toimi Elis Heikkilä. Kalevan kisoista Heikkilä voitti hopeaa ja kaksi pronssia. Virallisissa kilpailuissa hän ei ole esiintynyt vuoden 1992 jälkeen. Ennätyksensä 75,10 metriä Heikkilä on heittänyt vuonna 1991 Parikkalassa ja se oikeuttaa Suomen kaikkien aikojen tilastossa sijalle 14.

## Lähteet
Kovakustanne LP

**Kovakustanne LP** on rap-artisti Altiksen vuonna 2012 julkaistu albumi. Levy julkaistiin omakustanteena 7. kesäkuuta.

## Kappaleet
# Intro
# Sitä on mitä syö
# Mikä sormi jäi
# Mun hiphop maailma
# Hirttoköysi ja sika (mukana Illmasta & Kajo)
# Varoittava esimerkki
# Aika käy vähiin
# Oon hullu
# Rakas veli
# Exän perse
# Sano mitä sanot (mukana Kajo)
# Tervetuloo sairas meno
# Kaikki kutosel

## Biitit
* Keemoh: 1, 4, 5, 6, 9
* LX-Beats: 2, 3, 7, 10, 11, 12
* Anno Domini Beats: 8
* Comeetta: 13

## Aiheesta muualla
* Kovakustanne LP discogs.com -sivustolla
Naran piiri

**Naran piiri** () on paikallishallintoalue Malin Koulikoron alueella. Sen pinta-ala on 30&nbsp;000 neliökilometriä. Asukkaita on 243&nbsp;000 henkeä (vuonna 2009).

Naran piiri rajoittuu pohjoisessa Mauritaniaan, idässä Ségoun alueen Nionon piiriin, etelässä Koulikoron alueen Banamban ja Kolokanin piireihin sekä lännessä Kayesin alueen Diéman ja Nioron piireihin. Seutu kuuluu Sahelin vyöhykkeeseen.

Piiriin kuuluu 11 maalaiskuntaa: Allahina, Dabo, Dilly, Dogofry, Fallou, Guénéibe, Guiré, Koronga, Nara, Niamana ja Ouagadou. Asukkaat ovat etupäässä soninkeja, fulbeja, bambaroja ja maureja.

Naran kautta kulkee etelästä Mauritaniaan johtava maantie. Seudun pääelinkeinot ovat maanviljely ja karjanhoito. Tärkeimmät viljelykasvit ovat viljan ohella lehmänpapu ja maapähkinä. Kotieläimiä ovat naudat, lampaat, vuohet, aasit, hevoset, siipikarja sekä vähäisessä määrin kamelit. Lisäksi harjoitetaan kalastusta, keräilyä, käsityöammatteja ja kaupankäyntiä.

## Lähteet
Revä

**Revä** on kylä Kiikalassa Salossa. Kylä sijaitsee Kiikalan läntisessä osassa ja rajautuu lännessä Perttelin  Haalin, etelässä Kiikalan Rekijoen, idässä Kiikalan Kärkelän sekä pohjoisessa Kuusjoen Kanungin kyliin.
## Luonto

Kylä rajoittuu etelässä Uskelanjoen sivujokeen Terttilänjokeen ja kylän pohjoisosissa sen takamaiden halki virtaa Uskelanjoen sivujoki Rekijoki, joiden molempien varsilla kylän alueelle ulottuu Rekijokilaakson Natura 2000 -suojelualue. Terttilänjoessa Revän kylän kohdalla on Revänkoski.

## Historia

Asutushistoriallisesti Revä on osa Perttelin Haalin kylän ympärille muodostunutta Haalin jakokuntaa, jonka kylistä Haali ja Pitkäkoski ovat kuuluneet Pertteliin ja Kärkelä ja Revä Kiikalaan.

Jakokunnan kylistä sekä Perttelin Haalin ja Pitkäkosken että Kiikalan Kärkelän ja Revän kylät ovat olleet rälssimaata, joka on ollut aatelisten hallussa jo keskiajalta lähtien. 1500-luvulla Kärkelä ja Revä kuuluivat Haalin kylässä sijainneen Haalin kartanon kanssa Hornin suvulle, ja 1600-luvulla kylien talot olivat joko Haalin kartanon alaisia tai kuuluivat Haalin kartanon omistajasukujen muualla asuville jäsenille, jolloin kylien taloja viljelivät yleensä lampuodit. 

Vuosina 1729–1815 Kärkelän kylän kaksi taloa ja Revän yksi talo olivat Haalin kartanon lampuotitaloja, ja vuosina 1816–1831 Revä ja Kärkelä olivat Haalin kartanon ulkotiloina. Vuosina 1832–1880 Revää ja Kärkelää omisti Someron Jurvalan kartanon omistaja luutnantti Wilhelm Gadolin. 1900-luvulla Revän kantatila oli jälleen Haalin kartanon yhteydessä vuoteen 1953, jolloin kartano myi sen itsenäiseksi tilaksi. Vuosina 1913–1940 Haalin kartanolla oli Revänkoskessa sähkölaitos.

## Lähteet
* von Hertzen, Erik: Kiikalan historiallinen aika. *Teoksessa:* 
*
*

### Viitteet
Peter Mayle

**Peter Mayle** (14. kesäkuuta 1939 Brighton, Englanti – 18. tammikuuta 2018 Ranska) oli brittiläinen kirjailija, joka tunnetaan erityisesti elämää Ranskan Provencessa kuvaavista romaaneistaan.

Mayle toimi 15 vuotta mainosalalla Lontoossa ja New Yorkissa, kunnes vuonna 1975 ryhtyi vapaaksi kirjailijaksi ja muutti Etelä-Ranskaan. Hänen vuonna 1989 julkaisemastaan teoksesta *Vuosi Provencessa* tuli kansainvälinen bestseller. Omakohtaisia tarinoita sopeutumisesta uuteen kulttuuripiiriin sisältävä teos poiki myös televisiosarjan, jonka pääosassa näytteli John Thaw.

Maylen romaaniin perustuu myös Ridley Scottin ohjaama elokuva *[[A Good Year – Mainio vuosi]]* vuodelta 2006.

Mayle kirjoitti myös lasten tietokirjoja muun muassa peloista, fyysisestä kehittymisestä ja uskonnoista.

## Suomennettuja teoksia
* 
* 
**Hotelli Pastis* (*Hotel Pastis*), WSOY 1994
**Piskinelämää* (*A Dog's Life*), WSOY 1995
**Suolaa tryffeleille* (*Anything Considered*), WSOY 1996
**Saaliina Cézanne* (*Chasing Cézanne*), WSOY 1997
* 
**Mainio vuosi* (*A Good Year*), WSOY 2006
* 
* 

## Lähteet
Karhunsammalet (heimo)

**Karhunsammalet** (Polytrichaceae) on lehtisammalten Polytrichopsida-luokkaan kuuluva heimo. Se muodostaa **karhunsammalten lahkon** Polytrichales.
Tuntomerkkejä heimossa ovat kokonaisista soluista muodostunut itiöpesäkkeen suuvarus ja hammaslaitaiset lehdet. Suuvarushampaiden lukumäärä on kerrannainen kuudellatoista. Heimoon kuuluu suurikokoisia lajeja, joilla on kehittynyt johtosolukko.

Sukuja:

* *Alophosia*
* *Atrichopsis*
* *Atrichum* – myyränsammalet
* *Bartramiopsis*
* *Catharinea*
* *Catharinella*
* *Dawsonia*
* *Dendroligotrichum*
* *Hebantia*
* *Itatiella*
* *Lyellia*
* *Meiotrichum*
* *Notoligotrichum*
* *Oligotrichum* – naalinsammalet
* *Plagioracelopus*
* *Pogonatum* – hiekkasammalet
* *Polytrichadelphus*
* *Polytrichastrum* – vuorikarhunsammalet
* *Polytrichites*
* *Polytrichum* – korpikarhunsammalet
* *Pseudatrichum*
* *Pseudoracelopus*
* *Psilopilum* – lipposammalet
* *Racelopodopsis*
* *Racelopus*
* *Steereobryon*
* *Stylocomium*

## Lähteet
* The Plant List: Polytrichaceae 

### Viitteet
Laura Ikauniece-Admidiņa

**Laura Ikauniece** (s. 31. toukokuuta 1992 Ventspils) on latvialainen seitsenottelija.

Alle 18-vuotiaiden MM-kilpailuissa 2009 Ikauniece sijoittui 7-ottelussa hopealle pistein 5647. Alle 20-vuotiaiden MM-kilpailuissa 2010 hän sijoittui kuudenneksi 5618 pisteellä. Alle 20-vuotiaiden EM-kilpailuissa 2011 Ikauniece saavutti pronssia uusilla ennätyspisteillään 6063. 

Helsingin EM-kilpailuissa 2012 Ikauniece otteli uuden ennätyksensä 6335 pistettä ja sijoittui alun perin kolmanneksi, mutta nousi myöhemmin toiseksi Ljudmyla Josypenkon dopinghylkäyksen jälkeen. Lontoon olympialaisissa Ikauniece sijoittui seitsemänneksi Latvian ennätyksellä 6414 pistettä. Göteborgin EM-hallikilpailuissa 2013 hän sijoittui viisiottelussa kymmenenneksi. Kesällä 2013 hän sijoittui Kazanin universiadeissa toiseksi ja Moskovan MM-kilpailuissa yhdenneksitoista. Zürichin EM-kilpailuissa 2014 hän oli kuudes. Pekingin MM-kilpailuissa 2015 Ikauniece-Admidiņa saavutti seitsenottelun pronssia uudella maansa ennätystuloksella, 6516 pistettä.

Ikauniece-Admidiņa karsiutui 2016 Amsterdamin EM-kilpailuissa 100 metrin aitajuoksun alkuerissä. Rio de Janeiron olympialaisissa hän sijoittui seitsenottelussa neljänneksi pistein 6617. Hän keskeytti ottelun Lontoon MM-kilpailuissa 2017. Glasgow'n EM-hallikilpailuissa 2019 hän sijoittui viisiottelussa viidenneksi.

Ikauniecen vanhemmat ovat myös olleet yleisurheilijoita; äiti Vineta oli pikajuoksija ja isä Aivars Ikaunieks pika-aitajuoksija.

## Henkilökohtaiset ennätykset
*Lähteet: IAAF*, Tilastopaja
;Ulkoradat
*200 m: 23,49 (2017)
*800 m: 2.09,43 (2016)
*100 m aj: 13,07 (2016)
*Korkeus: 184 (2014)
*Pituus: 664 (2017)
*Kuula: 14,03 (2018)
*Keihäs: 56,32 (2017)
*7-ottelu: 6815 **NR** (2017)

;Sisäradat
* 60 m: 7,58 (2016)
* 800 m: 2.14,01 (2019)
* 60 m aj: 8,29 (2019)
* Korkeus: 185 (2012)
* Pituus: 649 (2016)
* Kuulantyöntö: 13,92 (20149)
* Viisiottelu: 4701 **NR** (2019)

## Lähteet
Seututie 232

**Seututie 232** on Humppilan Murrolta valtatieltä 2 Punkalaitumelle seututien 230 kiertoliittymään kulkeva maantie. Tie oli ennen vuoden 1996 tienumerouudistusta maantie 2312. Tien pituus on 19 kilometriä.

## Tien kulku

Tie saa alkunsa Humppilan Murrossa sijaitsevasta valtatien 2 risteyksestä. Ensin tie kulkee pääosin suorana mutta paikoin vähän mutkittelevana Humppilan kunnan luoteisosan maaseudun halki. Tämän jälkeen tie kohtaa sekä Kanta-Hämeen ja Pirkanmaan maakuntarajan että Humppilan ja Punkalaitumen kuntarajan. Seuraavaksi tie ohittaa Metsäkulman kunnanosan sen itäpuolelta. Sen jälkeen tie jatkuu profiililtaan pääosin suorana mutta loivasti mutkittelevana noin kolme kilometriä, jonka tehtyään se ohittaa Sadonmaan kunnanosan. Noin kilometrin Sadonmaan ohituksen jälkeen tie ohittaa Kiertolan kunnanosan sekä kohtaa pian sen jälkeen Myllytien ja Orisuontien risteykset. Seuraavaksi tie jatkuu profiililtaan samanlaisena seuraavan parin kilometrin verran ennen saapumistaan Jalasjoen kylään. Täällä tie kohtaa Vihalaidantien risteyksen ja alkaa seuraamaan Punkalaitumenjoen vesistöhaaran rantoja. Seurattuaan Punkalaitumenjoen rantoja noin kolmen kilometrin matkalta tie ohittaa Porttikallion urheilukeskuksen sen eteläpuolelta. Sen jälkeen tie kulkee vielä loivasti mutkitellen kaksi kilometriä, jonka päätteeksi se saapuu yhdystien 2310 risteykseen. Risteyksessä tie kääntyy koilliseen kohti Punkalaitumen keskustaa, jonka jälkeen se ylittää vielä Punkalaitumenjoen ennen saapumistaan Punkalaitumen keskustaan ja päätepisteeseen eli seututien 230 kiertoliittymään.

Tien osoitenimenä on ensin *Punkalaitumentie* valtatieltä 2 kuntarajalle, *Murronharjuntie* yhdystien 2310 risteykseen, ja *Kanteenmaantie* viimeisellä 350 metrillä ennen päätepistettä eli seututien 230 kiertoliittymää.

## Lähteet

* Autoilijan tiekartta

### Lähteet
Kolokanin piiri

**Kolokanin piiri** () on paikallishallintoalue Malin Koulikoron alueella. Sen pinta-ala on 12&nbsp;000 neliökilometriä. Asukkaita on 233&nbsp;900 henkeä (vuonna 2009).

Kolokanin piiri rajoittuu pohjoisessa Koulikoron alueen Naran, idässä Banamban ja Koulikoron ja etelässä Katin piireihin sekä lännessä Kayesin alueen Kitan ja Diéman piireihin. Seutu sijaitsee Sahelin ja Sudanin vyöhykkeiden rajalla. Huomattavin joki on Baoulé ja suurin järvi Wegnia.

Piiriin kuuluu kymmenen maalaiskuntaa: Didiéni, Guihoyo, Kolokani, Massantola, Nonkon, Nossombougou, Ouolodo, Sagabala, Sébécoro I ja Tioribougou. Kyliä on yhteensä 283. Asukkaat ovat etupäässä bambaroja. Lisäksi on mandinkoja, djulia, fulbeja, maureja ja moseja. Enemmistö on animisteja ja osa muslimeja sekä eri ryhmiin kuuluvia kristittyjä.

Kolokanin kautta kulkee Bamakon ja Kayesin välinen maantie. Seudun pääelinkeinot ovat maanviljely ja vähäisemmässä määrin karjanhoito. Tärkeimmät viljelykasvit ovat hirssi, maissi, durra, maapähkinä, puuvilla sekä vihannekset. Lisäksi harjoitetaan metsästystä, kalastusta, keräilyä, käsityöammatteja ja kaupankäyntiä. Teollisuutta piirissä ei ole lainkaan.

## Lähteet
Hirvelä

**Hirvelä ** on kylä Kiikalassa Salossa. Kylä sijaitsee Kiikalan läntisessä osassa ja rajautuu lännessä Kiikalan Kärkelän, etelässä Kiikalan Rekijoen, idässä Someron Lautelan ja Terttilän, pohjoisessa Someron Ihamäen, Harjun ja Härkälän sekä luoteessa Someron Talvisillan kyliin.

## Luonto

Kylä rajoittuu etelässä Uskelanjoen sivujokeen Terttilänjokeen, ja kylän pohjoisosissa sen takamaiden halki virtaa Uskelanjoen sivujoki Rekijoki. Rekijoen varsilla kylän alueelle ulottuu Rekijokilaakson Natura 2000 -suojelualue.

## Historia
Hirvelä on yhdessä läheisen Rekijoen kanssa ollut yksi Kiikalan suurimmista kylistä ja tämän perusteella sitä on pidetty myös yhtenä vanhimmista. Kylän vanhoja taloja ovat Anttila (jaettu vuonna 1772 Yli- ja Ali-Anttilaan), Heikkilä (jaettu 1769 Ali- ja Yli-Heikkilään), Kämi, Marttila (jaettu 1773 Yli- ja Ali-Marttilaan), Nikula, Uotila ja Vanhaseppä.

## Liikenne

Kylän kautta kulkevat kantatieltä 52 Perttelistä yhdystielle 2410 Somerolla johtava yhdystie 2403 sekä tästä erkaneva paikallistietasoinen yhdystie Hirveläntie, josta edelleen erkanee paikallistietasoinen yhdystie Vähä-Hirvelän tie.

## Palvelujen kehitys

1900-luvun alussa Hirvelä kuului ensin Kärkelän koulupiiriin, kunnes kylään perustettiin Hirvelän ja kylän takamaille sen pohjoisosaan Uuden-Hirvelän kansakoulut 1920-luvulla. Vuonna 1966 Hirvelän koulu lakkautettiin ja sen oppilat siirtyivät Kärkelän kouluun. 2000-luvulla myös Uuden-Hirvelän koulu lakkautettiin, ja koulua Hirvelästä ja lähikylistä käytiin Rekijoen koulussa, kunnes Rekijoen koulu vuonna 2014 lakkautettiin. 

Vielä vuonna 1980 Hirvelän palveluihin kuuluivat posti ja kauppa, ja kauppa oli myös Uudessa-Hirvelässä. 2000-luvulla näitä ei enää ole ollut.

## Lähteet
* von Hertzen, Erik: Kiikalan historiallinen aika. *Teoksessa:* 

### Viitteet
Warped Tour

**Warped Tour** oli vuosittainen musiikki- ja extreme-urheilukiertue. Kiertue kiersi vuosittain ympäri Pohjois-Amerikkaa. Kiertueella soitti vuosittain jopa yli 100 yhtyettä, minkä vuoksi yhtyeiden esiintymislavoja oli useita. Vuonna 2012 kiertue pysähtyi Pohjois-Amerikassa 41 kaupungissa, minkä lisäksi kiertue kävi lopuksi tekemässä vielä yhden esiintymisen Lontoossa.

Warped Tour järjestettiin ensimmäisen kerran vuonna 1995. Kiertue tunnetaan usein myös nimellä **Vans Warped Tour** kiertuetta alusta asti sponsoroineen kenkävalmistaja Vansin mukaan. Warped Tour oli alkujaan tarkoitettu lähinnä punk rock-yhtyeille, mutta sittemmin kiertueen painopiste siirtyi post-hardcoreen, metalcoreen ja pop-punkiin. Tästä huolimatta kiertueella soitti loppuvaiheessakin yhä sen alkuajoilta tuttuja hardcore punk-yhtyeita, kuten Bad Religion, Anti-Flag, NOFX ja The Unseen.

Viimeinen Warped Tour järjestettiin vuonna 2019.

Vuonna 2008 Disco Ensemble pääsi mukaan osallistumaan kiertueelle, ensimmäisenä suomalaisena yhtyeenä. 

## Lähteet
Anja Haahdenmaa

**Anja Maija Haahdenmaa** (s. 28. lokakuuta 1936 Sakkola) on suomalainen näyttelijä. Haahden­maa on näytellyt puhen­äytelmien lisäksi paljon musikaaleissa ja opereteissa.

## Nuoruus

Anja Haahden­maa syntyi puuseppä Kalle Haahden­maan (s. 1895 Iisalmi) ja Sylvi Elina Revon (s. 1903 Viipuri) perheeseen Viipurin läänin maalais­pitäjässä. Hänen opintohistoriansa käsittää laulu­opintoja Lea Piltin, Taru Linnalan ja Lauri Leinosen johdolla. Haahden­maan vanhempi sisar Anneli Haahdenmaa oli näyttämö­taiteilija.

## Ura

Haahden­maa on näytellyt Helsingin Kaupunginteatterissa ja sen edeltäjässä Helsingin Kansanteatterissa vuodesta 1961. Uransa alussa hän työskenteli Lahden Kaupunginteatterissa 1955–1957 ja Hämeenlinnan kaupunginteatterissa 1957–1961. Hänen uransa alkuvuosien näyttämötaiteellisia tehtäviä olivat muun muassa Pirkko näytelmässä *[[Anna Liisa]]*, Denise *Pikku pyhimyksessä*, Katri *[[Tukkijoella (näytelmä)|Tukkijoella]]* ja Bianca *[[Othello]]ssa*.

Helsingin Kaupungin­teatterissa Haahden­maan näyttämö­tehtäviä ovat olleet muun muassa Hodel musikaali *[[Viulunsoittaja katolla]]*, joka oli ohjelmistossa vuosina 1965–1972, 446&nbsp;esitys­kertaa, , Kati operetissa *Ylioppilas­prinssi*, 1968, Athena musikaalissa *[[Zorbas]]*, 1970–1972, 140&nbsp;esitys­kertaa, , Annan­silmä musiikki­näytelmässä *Tuli­puna­kukka*, 1974–1975 ja Telefuuni-Sandra näytelmässä *[[Niskavuoren leipä]]*, 1995.

Haahden­maa on työskennellyt myös lasten­näytelmissä: vuosina 1975–1979 Kaupungin­teatterin ohjelmistoon kuuluneessa *[[Nalle Puh]]issa* hänellä oli Nasun rooli ja vuosina 1990–1991 esitetyssä *[[Robin Hood]]issa* Marianin äidin rooli.

Teatteri­uransa ohella Haahden­maa on näytellyt useissa televisioelokuvissa ja -sarjoissa sekä parissa valko­kangas­elo­kuvassa. Vuonna 1961 hänellä oli Anjukka Reinosen rooli Valentin Vaalan väri­elo­kuvassa *[[Nuoruus vauhdissa]]*.

## Yksityiselämä

Anja Haahden­maa avioitui insinööri Jorma Ojanteen kanssa 1956. Liitto päättyi 1981. Vuonna 1984 hän avioitui pankin­johtaja Kaj Kinnusen kanssa. Haahden­maalla on yksi poika ja kaksi tyttöä.

## Filmografia
;Elokuvat

* *[[Säkkijärven polkka]]* (1955)
* *[[Nuoruus vauhdissa]]* (1961)

;Televisioelokuvat
* *Oidipus* (1962)
* *Viktoria ja hänen husaarinsa* (1963)
* *[[Roinilan talossa (televisioelokuva)|Roinilan talossa]]* (1963)
* *Fritz ja Liisa* (1965)
* *Jääkö Pekka luokalle* (1978)

;Televisiosarjat
* *Kaverukset* (1963)
* *Teatteri­tuokio* (1965)
* *Tuulen­suun tuvassa* (1964–1966)
* *Tarina­talo* (1967)
* *Eeva* (1971)
* *[[Koivuharju]]* (1976)

## Lähteet

* 
* 

### Viitteet
Gordon Hollingshead

**Gordon Hollingshead** (8. tammikuuta 1892 Garfield, New Jersey – 8. heinäkuuta 1952 Balboa Island, Kalifornia) oli yhdysvaltalainen elokuvatuottaja ja apulaisohjaaja. Hänet tunnetaan erityisesti isänmaallisista lyhytelokuvistaan.

Hänen elokuvauransa alkoi vuonna 1914, jolloin hän toimi osa-aikaisena näyttelijänä Thanhauset Studiolla New Rochellessa. Ensimmäisen maailmansodan loputtua hän sai töitä Warner Brothersista avustavana ohjaajana ja hänestä tuli lyhytelokuviin keskittyvän osaston johtaja vuonna 1938. Hollingshead voitti uransa aikana seitsemän Oscar-palkintoa ja lisäksi hän oli 16 kertaa ehdolla parhaan yhden kelan ja kaksikelaisen lyhytelokuvan Oscar-palkintoihin.

## Lähteet

## Aiheesta muualla
*
*
Haapaniemen kartano

**Haapaniemen kartano** voi viitata useisiin rakennuksiin:
* Haapaniemen linnan lähistöllä
* Haapaniemen sotakoulun lähistöllä
* Haapaniemen kartano Kangasalla
Leipälapio

**Leipälapio** on leivonnassa käytettävä pitkävartinen, lapiota tai lastaa muistuttava työkalu, jolla voi asettaa leivottavan tuotteen, esimerkiksi leivän tai pizzan uuniin ja sieltä pois. Tällöin leipoja voi paremmin välttää uunista hohkaavaa kuumuutta ja toisaalta yltää helpommin uunin syvimpäänkin alueeseen. Leipälapiot ovat yleensä puisia ja niitä on eri kokoisia.
Vought SB2U Vindicator

**Vought SB2U Vindicator** on yhdysvaltalainen lentotukialuskäyttöön suunniteltu tiedustelukone ja syöksypommittaja, jota käytettiin toisessa maailmansodassa. Kokometallirakenteinen Vindicator oli Yhdysvaltain laivaston ensimmäinen yksitasoinen pommikonetyyppi. XSB2U-1-prototyypin ensilento oli 4. tammikuuta 1936. Lentotukialuksista *[[USS Lexington (CV-2)|USS Lexington]]*, *[[USS Saratoga (CV-3)|USS Saratoga]]*, *[[USS Ranger (CV-4)|USS Ranger]]*, *[[USS Wasp (CV-7)|USS Wasp]]* ja *[[USS Essex (CV-9)|USS Essex]]* käyttivät tyyppiä. Yhdysvaltain merijalkaväki käytti koneen SB2U-3-tyyppiä maakentiltä ja osallistui niillä Midwayn taisteluun. Koneen V-156-tyyppiä toimitettiin Ranskalle ja Britannialle.

Tyynenmeren sodassa kone osoittautui hitaaksi ja haavoittuvaksi, ja sen tukialuskäyttö jäi kohtalaisen vähäiseksi, esimerkiksi Douglas SBD Dauntlessiin verrattuna. Vindicatoria käytti joulukuussa 1941 vain kaksi Yhdysvaltain lentotukialusta: *USS Ranger* sekä *USS Wasp*. Kummankin SB2U-lennosto käsitti 36 lentokonetta. SB2U korvattiin pian uudemmilla konetyypeillä vuonna 1942. Vindicator ei ollut lentäjien keskuudessa suosittu kone, ja sillä oli lempinimet *Wind Indicator* ja *Vibrator*. Se vedettiin pois ensilinjasta pian Midwayn taistelun jälkeen.

Konetyypin moottori oli sama kuin joissakin Suomessa käytetyissä Fokker D.XXI -malleissa, joissa voimanlähde oli sekin alitehoinen. SB2U Vindicatorin myöhemmät versiot käyttivät edeltäjiänsä raskaampikaliiperisia 12,7 mm (0,50 tuuman) puolustusaseita.

## Lähteet
*Chant, Chris: II maailmansodan lentokoneet – 300 tärkeintä konetyyppiä kaikkialta maailmasta, Karisto, 2008, Hämeenlinna, suom. Petri Kortesuo  (s. 306) Alkuteos englanniksi: Amber Books, 1999
*Humble, Richard: Toisen maailmansodan lentokoneet, WSOY, 1976, Porvoo (suom. Helge Seppälä) Alkuteos: Salamander Books, 1975, Lontoo  (s. 55)
*Mondey, David: *The Hamlyn Concise Guide to American Aircraft of World War I*I  (ensipainos 1982, englanniksi) (s. 239–241)

### Viitteet

## Aiheesta muualla
Reipå

**Reipå** on runsaan 300 asukkaan kylä Meløyn kunnassa Nordlandin läänissä Norjan pohjoisosassa.

Reipåssa sijaitsee Foren kirkko.

## Lähteet
Aircrack-ng

**Aircrack-ng** on WLAN-verkkojen penetraatiotestaamiseen tarkoitettu ohjelmistopaketti. Pakettiin kuuluu ilmaisin, snifferi sekä 802.11 WLAN -verkkoihin soveltuvat WEP-, WPA- ja WPA2-PSK-salauksien krakkaus- ja analysointiohjelmat. Siitä on kehitetty versiot Windowsille ja OpenWrt Linuxille, sekä Maemo- ja Sharp Zaurus -laitteille. Ohjelma on GPL-lisensoitu aivan kuten Aircrack-ng GUI.

Aircrack-ng-ohjelmistopaketti sisältää seuraavat ohjelmat:

## Lähteet

## Aiheesta muualla
* Ohjelman kotisivut 
* Aircrack, Airodump ja Aireplay ohje  
* BackTrack Linux-versio
Korean demokraattisen kansantasavallan merivoimat

**Korean demokraattisen kansantasavallan merivoimat** (kor. *조선인민군 해군*; hanja: 朝鮮人民軍 海軍; *Chosŏn-inmingun Haegun*) on yksi Korean demokraattisen kansantasavallan armeijan muodostavista puolustushaaroista. Merivoimat perustettiin 5. kesäkuuta 1946. 1990-luvulla merivoimien vahvuus oli noin 40&nbsp;000-60&nbsp;000 henkilöä. Vuonna 2008 noin 46&nbsp;000 henkilöä. Merivoimiin kuuluu 708 alusta, joiden joukossa 3 fregattia ja 70 sukellusvenettä, joista arviolta 20 kuuluu Romeo-luokkaan, 40 Sang-O-luokkaan. Lisäksi merivoimilla on käytössään 10  pienoissukellusvenettä. 

Merivoimia pidetään kykenevänä toimimaan lähinnä rannikolla noin 50 merimailin etäisyydellä mantereesta. Merivoimat koostuvat länsi- ja itärannikon ryhmistä, jotka eivät voi tukea toisiaan mahdollisessa sotatilanteessa. Alusten lyhyen toimintasäteen johdosta niiden on mahdotonta kulkea rannikolta toiselle.
Kangaban piiri

**Kangaban piiri** () on paikallishallintoalue Malin Koulikoron alueella. Sen pinta-ala on 5&nbsp;500 neliökilometriä. Asukkaita on 100&nbsp;700 henkeä (vuonna 2009).

Kangaban piiri rajoittuu pohjoisessa ja idässä Koulikoron alueen Katin piirin, etelässä Sikasson alueen Yanfolilan piiriin ja lännessä Guineaan. Seutu kuuluu Sudanin vyöhykkeeseen. Jokia ovat Niger ja sen sivujoet Sankarani, Fié ja Koba.

Piiriin kuuluu Karanin kaupunki ja 8 maalaiskuntaa: Balan Bakama, Benkadi, Kaniogo, Maramandougou, Minidian, Naréna, Nouga ja Séléfougou. Hallinnollinen keskus on Minidianin kunnan Kangaba. Kyliä on yhteensä 59. Asukkaat ovat etupäässä mandinkoja, somonoja, bambaroita ja fulbeja.

Pohjoisosan kautta kulkee Bamakon ja Guinean Siguirin välinen maantie. Pääelinkeinot ovat maanviljely, karjanhoito ja kalastus. Tärkeimmät viljelykasvit ovat riisi, durra ja maissi. Kotieläimiä ovat naudat, lampaat, vuohet ja siat. Seudulla on kymmenkunta perinteiseen tapaan hyödynnettävää kultakaivosta. Lisäksi harjoitetaan keräilyä, käsityöammatteja ja kaupankäyntiä. Teollisuutta tai matkailupalveluja ei ole juuri lainkaan.

## Lähteet
Massimo Troisi

**Massimo Troisi** (19. helmikuuta 1953 San Giorgio a Cremano – 4. kesäkuuta 1994 Rooma) oli italialainen näyttelijä, elokuvaohjaaja ja -käsikirjoittaja.

Hänen ensimmäinen elokuvansa oli vuonna 1981 valmistunut *[[Ricomincio da tre]]*, jonka hän ohjasi ja käsikirjoitti. Troisi sairasti nuorena reumakuumeen, mikä vaurioitti hänen sydäntään. *[[Il Postino – Posteljooni]]n* kuvausten jälkeen hänen oli tarkoitus mennä sydämensiirtoleikkaukseen. Troisi kuoli sydäninfarktiin nukkuessaan päivä kuvausten jälkeen. Hän ehti uransa aikana esiintyä 12 elokuvassa. Hän oli postuumisti ehdolla vuoden 1996 Oscar-gaalassa parhaan miespääosan ja sovitetun käsikirjoituksen kategorioissa.

## Lähteet

## Aiheesta muualla
*
Koulikoron piiri

**Koulikoron piiri** () on paikallishallintoalue Malin Koulikoron alueella. Sen pinta-ala on 7&nbsp;260 neliökilometriä. Asukkaita on 211&nbsp;100 henkeä (vuonna 2009).

Koulikoron piiri rajoittuu idässä Ségoun alueen Ségoun ja Barouélin piireihin, etelässä Koulikoron alueen Dioïlan ja Katin, luoteessa Kolokanin ja pohjoisessa Banamban piireihin. Seutu kuuluu Sahelin ja Sudanin siirtymäalueeseen. Sen läpi virtaa Nigerjoki.

Piiriin kuuluu Koulikoron kaupunki sekä 8 maalaiskuntaa: Dinandougou, Doumba, Koula, Méguétan, Nyamina, Sirakorola, Tienfala ja Tougouni. Asukkaat ovat etupäässä bambaroita, soninkeja, bozoja, somonoja ja fulbeja. Vallitseva uskonto on islam. Lisäksi on kristittyjä ja animisteja.

Koulikoroon johtaa päällystetty maantie Bamakosta. Seudun pääelinkeinot ovat maanviljely, karjanhoito ja kalastus. Tärkeimmät viljelykasvit ovat hirssi, durra, maissi, riisi, fonio sekä myyntiin menevät puuvilla, seesami ja maapähkinä. Kotieläimiä ovat naudat, lampaat, vuohet, aasit, siat ja siipikarja. Lisäksi harjoitetaan käsityöammatteja ja kaupankäyntiä. Koulikoron kaupungissa on myös teollisuutta.

## Lähteet
Thomas C. Goodwin

**Thomas C. Goodwin** (k. 11. joulukuuta 1992) oli yhdysvaltalainen elokuvatuottaja ja kameramies.

Goodwin voitti vuoden 1993 Oscar-gaalassa parhaan lyhytdokumentin palkinnon yhdessä Gerardine Wurzburgin kanssa elokuvasta *Educating Peter*. Goodwin kuoli vajaat kolme kuukautta ennen gaalaa, joten Wurzburg vastaanotti molemmat palkinnot.

## Lähteet
Timo Kalaoja

**Timo Veikko Kalaoja** (21. toukokuuta 1946 Helsinki – 6. kesäkuuta 1988 Keuruu) oli suomalainen muusikko ja säveltäjä. Kalaojan säveltämiä kappaleita olivat mm. hänen puolisonsa Katri Helenan sanoittama ja levyttämä ”Ystävä”, joka sijoittui jaetulle toiselle sijalle Suomen euroviisukarsinnassa 1978 ja niin ikään Katri Helenan vuonna 1979 levyttämä, Juha Vainion sanoittama ”Niin haaveet kantaa”. 

Helsingissä syntynyt Timo Kalaoja opiskeli lehdistöoppia Tampereella ja työskenteli ennen muusikoksi ryhtymistään television lasten ja nuorten ohjelmissa ja mainostoimistossa. Hän avioitui Katri Helenan kanssa vuonna 1973 ja oli Katri Helenan toinen puoliso. Avioliitosta syntyi yhteensä kolme lasta, joista poika Juha Kalaoja kuoli äkilliseen sydänkohtaukseen 33-vuotiaana vuonna 2009. Timo Kalaoja sai yllättäen keikkamatkalla Keuruulla kesäkuun alussa vuonna 1988 äkillisen sydäninfarktin ja kuoli elvytyksestä huolimatta, hän oli kuollessaan 42-vuotias. Vain muutama kuukausi miehensä kuoleman jälkeen Katri Helena osallistui Syksyn Säveleen rakkauslaululla ”Me teimme sen”, jonka Juha Vainio oli sanoittanut Katri Helenan miehensä menettämisen jälkeisten ajatusten ja tunteiden pohjalta.

## Lähteet
* 
* 
* Suomen äänitearkisto 

### Viitteet
Koskemattomat

**Koskemattomat** () on vuonna 2011 ensi-iltansa saanut ranskalainen Olivier Nakachen ja Éric Toledanon ohjaama draamakomedia. Elokuva perustuu tositapahtumiin. Käsikirjoittajat saivat idean elokuvaan ranskalaisesta dokumentista vuodelta 2001. *Koskemattomien* pääosissa ovat François Cluzet ja Omar Sy. Tosielämän henkilöt ovat Philippe Pozzo di Borgo ja Abdel Sellou.
__NOTOC__
## Juoni
Onnettomuudessa neliraajahalvaantunut miljonääri Philippe (Cluzet) on palkkaamassa henkilökohtaista avustajaa. Työ on raskasta ja työntekijät vaihtuvat usein. Slummissa asuva Driss (Sy) kiertää työhaastatteluissa saadakseen työnantajilta allekirjoituksia todistaakseen, että on hakenut työtä ja siten oikeutettu työttömyyskorvaukseen. Hän vain käy työhaastatteluissa puhumassa suunsa puhtaaksi hankkiakseen allekirjoituksen, mutta Philippe päättää palkata hänet koeajalle, koska asenne tekee häneen vaikutuksen.

## Näyttelijät

## Vastaanotto
Elokuvasta tuli marraskuussa 2011 yhdeksän viikkoa ensi-iltansa jälkeen Ranskan kaikkien aikojen toiseksi katsotuin elokuva. Se sai 16 viikossa 19 miljoonaa katsojaa. Elokuvaa vietiin myöhemmin muualle Eurooppaan, ja se oli Saksassa sekä Sveitsissä listaykkösenä 11 viikkoa. *Koskemattomista* tuli maailman tuottoisin ei-englanninkielinen elokuva, kun se ohitti elokuvan *[[Henkien kätkemä]]* (217 milj. €) ykköspaikan. Elokuva on IMDB-sivuston Top 250 -elokuvalistalla sijalla 48. Elokuvan paras sijoitus listalla on 37.

## Arvioita
IMDb: 8,5/10
Rotten Tomatoes: 76&nbsp;%
Metacritic: 57/100

## Lähteet

## Aiheesta muualla
*Suomen Kuvalehti: Ranskalainen Koskemattomat on kaikkien aikojen menestynein ei-englanninkielinen elokuva. Miksi? (2.12.2012)
* 
* 
* 
*
Jorge Enrique Serpa Pérez

**Jorge Enrique Serpa Pérez** (s. 16. maaliskuuta 1942) on kuubalainen roomalaiskatolinen piispa. Hänet vihittiin papiksi San Cristobal de la Habanan arkkihiippakuntaan 14. heinäkuuta 1968 ja nimitettiin Pinar del Rion hiippakunnan johtoon 13. joulukuuta 2006. Piispaksi konsekroinnin suoritti 13. tammikuuta 2007 Jaime Lucas Ortega y Alamino, jota avustivat Pedro Rubiano Sàenz ja José Siro González Bacallao.

## Lähteet
Braulio Orúe Vivanco

**Braulio Orúe Vivanco** (6. maaliskuuta 1843 – 21. lokakuuta 1904) oli kuubalainen roomalaiskatolinen piispa. Hänet vihittiin 26. toukokuuta 1866 diakoniksi ja 19. toukokuuta 1867 papiksi San Cristobal de la Habanan hiippakuntaan. Hänet nimitettiin 20. helmikuuta 1903 Pinar del Rion hiippakunnan johtoon, ja piispaksi konsekroinnin suoritti 20. lokakuuta Placide Louis Chapelle, jota avusti Francisco de Paula Barnada y Aguilar. Orúe Vivanco asetettiin virkaansa 18. marraskuuta, ja hän toimi siinä, kunnes kuoli virassa vajaa vuosi myöhemmin.

## Lähteet
Juan de Dios Hernández Ruiz

**Juan de Dios Hernández Ruiz** (s. 14. marraskuuta 1948 Holguín) on kuubalainen roomalaiskatolinen piispa. Hänestä tuli jesuiitta vuonna 1974, ja hän sai pappisvihkimyksensä 26. joulukuuta 1976. Hänet nimitettiin San Cristobal de la Habanan vihkipiispaksi ja Cures Sabinorumin titulaaripiispaksi 3. joulukuuta 2005. Piispaksi konsekroinnin suoritti 14. tammikuuta 2006 Jaime Lucas Ortega y Alamino, jota avustivat Emilio Aranguren Echeverria ja Héctor Luis Lucas Peña Gómez.

## Lähteet
Theodore Bent

**James Theodore Bent** (30. maaliskuuta 1852 Leeds, Englanti – 5. toukokuuta 1897 Lontoo, Englanti) oli englantilainen tutkimusmatkailija ja arkeologi.

Bent teki ensimmäiset matkansa Egeanmeren saarille, ja tämän jälkeen hän jatkoi 1890 Turkin eteläosiin. Seuraavana vuonna hän tutki Suur-Zimbabwea ja julkaisi siitä kirjan *The Ruined Cities of Mashonaland*. Bent tutki myöhemmin vielä Etiopiaa, niloottista Sudania ja Arabian niemimaan eteläosia.

## Lähteet

## Aiheesta muualla
José Siro González Bacallao

**José Siro González Bacallao** (9. joulukuuta 1930 Candelaria – 19. heinäkuuta 2021) oli kuubalainen roomalaiskatolinen piispa. Hänet vihittiin papiksi Pinar del Rion hiippakuntaan 28. helmikuuta 1954 ja nimitettiin sen johtoon 30. maaliskuuta 1982. Piispaksi konsekroinnin suoritti 16. toukokuuta Jaime Lucas Ortega y Alamino, jota avustivat Pedro Claro Meurice Estiu ja Fernando Ramon Prego Casal. González Bacallao toimi Pinar del Rion piispana, kunnes jäi eläkkeelle 13. joulukuuta 2006.

## Lähteet
Rokotopaprika

**Rokotopaprika** (*Capsicum pubescens*) on paprikoiden (*Capsicum*) sukuun kuuluva chililaji. Se on kotoisin Andeilta, ja sitä viljelivät jo
muinaiset inkat.

## Kasvin ulkonäkö
Lehdet ovat tummanvihreitä ja karvaisia. Hedelmä on tomaatin kokoinen, ja väri vaihtelee punaisen ja keltaisen välillä.

## Kasvatus
Rokotopaprika sopii vesiviljelyyn ja kasvihuoneeseen mutta ei kuitenkaan sisäkasvatukseen. Se on aika vaativa kasvuolosuhteiden suhteen.

## Lajikkeita
* Rocoto Peru
* Turbo Pube

## Lähteet

## Aiheesta muualla
* Tietoa C. pubescens lajikkeista ChiliWikissä
*ITIS: Capsicum pubescens
Sergei Šubenkov

**Sergei Šubenkov** (, s. 4. lokakuuta 1990) on venäläinen pika-aitajuoksija.

Šubenkov sai hopeaa 110 metrin aitajuoksussa Novi Sadin alle 20-vuotiaiden EM-kilpailuissa 2009 ajalla 13,40. Hän voitti alle 23-vuotiaiden Euroopan-mestaruuden Ostravassa 2011 ajalla 13,56. Saman vuoden Daegun MM-kilpailuissa hän karsiutui alkuerissä. Hän juoksi Helsingin EM-kilpailuissa 2012 välierissä Venäjän ennätyksen 13,09 ja voitti loppukilpailussa Euroopan-mestaruuden ajalla 13,16. Lontoon olympialaisissa hän karsiutui välierissä. 

Šubenkov voitti sisäratojen EM-kilpailuissa Göteborgissa 2013 kultaa 60 metrin aitajuoksussa ennätyksellään 7,49. Hän sijoittui samana vuonna kolmanneksi Kazanin universiadeissa. Moskovan MM-kilpailuissa hän sai pronssia ajalla 13,24. Sopotin MM-hallikilpailuissa 2014 hän karsiutui välierissä. Zürichin EM-kisoissa 2014 Šubenkov voitti kultaa ajalla 13,19. Hän voitti samana vuonna 110 metrin aitajuoksun maanosien cupissa.

Pekingin MM-kisoissa 2015 hän voitti kultaa Venäjän ennätyksellä 12,98. Hän saavutti hopeaa  Lontoon MM-kilpailuissa 2017 ajalla 13,14. Hän paransi Venäjän ennätyksen lukemiin 12,92 Székesfehérvárissa heinäkuussa 2018. Berliinin EM-kilpailuissa 2018 hän sai hopeaa ajalla 13,17. Dohan MM-kilpailuissa 2019 hän sai hopeaa ajalla 13,15.

Šubenkov voitti Venäjän-mestaruuden sisäradoilla 60 metrin aitajuoksussa 2013 ja 2014 sekä ulkoradoilla 110 metrin aitajuoksussa 2013, 2016, 2020 ja 2021.  Euroopan joukkuemestaruuskilpailujen 110 metrin aitajuoksun hän on voittanut 2013, 2014 ja 2015.

## Lähteet
Ivan Ivanov-Vano

**Ivan Ivanov-Vano** (27. tammikuuta 1900 Moskova, Venäjä – 25. maaliskuuta 1987 Moskova, Neuvostoliitto) oli venäläinen animaattori, käsikirjoittaja ja animaatioelokuvaohjaaja. Häntä pidetään yhtenä venäläisen animaation perustajista. 

Vuonna 1923 alalle valmistunut Ivanov-Vano aloitti työt animaattorina pian valmistumisensa jälkeen. Ensimmäinen oma ohjaus syntyi puolestaan vuonna 1927. Eri tyylejä ja tekniikoita töissään kokeillut Ivanov-Vano haki usein aiheensa ja inspiraationsa venäläisistä kansantarinoista, runoista, kirjontatöistä, kaiverruksista ja arkkitehtuurista. 

Värikästä ja näyttävää tyyliä suosinut Ivanov-Vano oli työskentelytavoiltaan tinkimätön. Hän ei tehnyt kompromisseja niin teknisesti kuin taiteellisestikaan.

Vuodesta 1939 Ivanov-Vano toimi lisäksi kuvauksen opettajana VGIK:ssä ja vuodesta 1952 alkaen oppilaitoksen professorina.

## Lähteet
Omayra Sánchez

**Omayra Sánchez** (28. elokuuta 1972 – 16. marraskuuta 1985) oli kolumbialainen tyttö, joka kuoli 13. marraskuuta 1985 Armerossa, Kolumbiassa sattuneessa Nevado del Ruiz -tulivuoren purkauksessa. Purkausta seuranneen mutavyöryn seurauksena Sánchez jumiutui jaloistaan kiinni kotitalonsa raunioihin. Pelastustyöntekijät eivät ilman asianmukaista pelastuskalustoa onnistuneet ajoissa irrottamaan kaulaansa myöden vedessä ollutta tyttöä. 13-vuotiaana kuollut Sánchez ehti taistella maailman median edessä noin 60 tuntia (kolme yötä ja kaksi päivää) kehittyvää kuoliota ja hypotermiaa vastaan. 

Sánchezin äiti ja veli selvisivät vyörystä, mutta hänen isänsä ja tätinsä kuolivat. Tädin ruumis oli osittain kietoutunut tytön jalkoihin, ja pelastajat yrittivät tuloksetta nostaa ruumiin mudasta, jotta tytön pelastaminen olisi helpottunut.  

Ranskalainen valokuvaaja Frank Fournier otti Sánchezista kuvan muutamaa tuntia ennen tämän kuolemaa. Kuva julkaistiin ensimmäiseksi *[[Paris Match]]* -lehdessä. Jotkut kritisoivat valokuvaajaa, mutta Fournier uskoi kuvan auttaneen keräämään avustuksia ympäri maailmaa ja tuoneen esille Kolumbian hallinnon vastuuttomuuden. Tiedemiehet olivat ennustaneet katastrofin laajuuden, mutta alueella ei ollut evakuointisuunnitelmia. Pelastustöihin vaikutti myös se, että maan armeija oli keskitetty pääkaupunkiin Bogotáan, jossa viikkoa aiemmin M-19-sissiryhmä oli hyökännyt oikeustaloon. Kuva sai vuoden 1986 World Press Photo -palkinnon.

Kirjailija Isabel Allenden novelli ”De barro estamos hechos” () pohjautuu Omayran tarinaan.

## Lähteet
Sérgio Arthur Braschi

**Sérgio Arthur Braschi** (s. 3. joulukuuta 1948 Curitiba) on brasilialainen roomalaiskatolinen piispa. Hänet vihittiin papiksi Curitiban arkkihiippakuntaan 8. heinäkuuta 1973 ja nimitettiin sen vihkipiispaksi sekä Tipasa in Numidian titulaaripiispaksi 18. helmikuuta 1998. Piispaksi konsekroinnin suoritti 14. huhtikuuta Pedro Antônio Marchetti Fedalto, jota avustivat Ladislau Biernaski ja Moacyr José Vitti.

Braschi sai 16. heinäkuuta 2003 nimityksen Ponta Grossan piispaksi.

## Lähteet
Hirvelä (täsmennyssivu)

**Hirvelä** voi tarkoittaa seuraavia:

## Paikannimi
* Hirvelä, kylä Kiikalassa Salossa
** Hirvelän kansakoulu, vuoteen 1966 toiminnassa ollut kansakoulu Kiikalassa Varsinais-Suomessa
* Hirvelä, kylä ja asuinalue Kuusankoskella Kouvolassa 
** Hirvelän koulu, yläkoulu Voikkaan kaupunginosassa Kouvolassa
* Hirvelä, kylä Sippolassa Kouvolassa

## Sukunimi
* Erkki Hirvelä (1937–2020), taidemaalari
* Inger Hirvelä López (o.s. *Sandholm*, s. 1940), poliitikko ja diplomaatti
* Jaakko Hirvelä (1838–1918), poliisi, maanviljelijä ja valtiopäivämies
* Juho Hirvelä (1861–1939), urkuharmonitehtailija
* Markku Hirvelä (s. 1956), kuvanveistäjä
* Päivi Hirvelä (s. 1954), oikeusneuvos
* Reijo Hirvelä (s. 1943), iskelmä- ja jazzlaulaja
* Sara Ramsay (o.s. *Hirvelä*, s. 1969), malli, hammaslääkäri ja valtiotieteilijä
* Ville-Veikko Hirvelä (s. 1962), kansalaisaktivisti.